CELEX: 32021D1050
Language: el
Date: 2021-06-21 00:00:00
Title: Απόφαση (ΕΕ) 2021/1050 του Συμβουλίου της 21ης Ιουνίου 2021 σχετικά με τη σύναψη, εξ ονόματος της Ευρωπαϊκής Ένωσης και των κρατών μελών της, πρωτοκόλλου της ευρωμεσογειακής συμφωνίας περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Τυνησίας, αφετέρου, ώστε να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση

28.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 227/1
               
            
         ΑΠΟΦΑΣΗ (ΕΕ) 2021/1050 ΤΟΥ ΣΥΜΒΟΥΛΙΟΥ
         της 21ης Ιουνίου 2021
         σχετικά με τη σύναψη, εξ ονόματος της Ευρωπαϊκής Ένωσης και των κρατών μελών της, πρωτοκόλλου της ευρωμεσογειακής συμφωνίας περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Τυνησίας, αφετέρου, ώστε να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 217, σε συνδυασμό με το άρθρο 218 παράγραφος 6 στοιχείο α),
         Έχοντας υπόψη την πράξη περί των όρων προσχωρήσεως της Δημοκρατίας της Κροατίας, και ιδίως το άρθρο 6 παράγραφος 2,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη την έγκριση του Ευρωπαϊκού Κοινοβουλίου,
         Εκτιμώντας τα ακόλουθα:
         
                     (1)
                  
                  
                     Η ευρωμεσογειακή συμφωνία περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Τυνησίας, αφετέρου (1) («η συμφωνία»), υπεγράφη στις 17 Ιουλίου 1995. Η συμφωνία άρχισε να ισχύει την 1η Μαρτίου 1998.
                  
               
                     (2)
                  
                  
                     Η Δημοκρατία της Κροατίας έγινε κράτος μέλος της Ένωσης την 1η Ιουλίου 2013.
                  
               
                     (3)
                  
                  
                     Σύμφωνα με το άρθρο 6 παράγραφος 2 της πράξης προσχώρησης της Δημοκρατίας της Κροατίας, η προσχώρηση της Δημοκρατίας της Κροατίας στη συμφωνία πρέπει να εγκριθεί με τη σύναψη πρωτοκόλλου της συμφωνίας (εφεξής «το πρωτόκολλο»). Σύμφωνα με την απλοποιημένη διαδικασία, το πρωτόκολλο πρέπει να συναφθεί μεταξύ του Συμβουλίου, που αποφασίζει ομόφωνα εξ ονόματος των κρατών μελών, και της εν λόγω τρίτης χώρας.
                  
               
                     (4)
                  
                  
                     Στις 14 Σεπτεμβρίου 2012, το Συμβούλιο εξουσιοδότησε την Επιτροπή να αρχίσει διαπραγματεύσεις με τις ενδιαφερόμενες τρίτες χώρες ενόψει της προσχώρησης της Δημοκρατίας της Κροατίας στην Ένωση. Οι διαπραγματεύσεις με τη Δημοκρατία της Τυνησίας ολοκληρώθηκαν επιτυχώς στις 11 Μαΐου 2018.
                  
               
                     (5)
                  
                  
                     Σύμφωνα με την απόφαση (ΕΕ) 2020/1420 του Συμβουλίου (2), το πρωτόκολλο υπεγράφη εξ ονόματος της Ένωσης και των κρατών μελών της στις Βρυξέλλες, την 27η Ιουλίου 2020, με την επιφύλαξη της σύναψής του σε μεταγενέστερη ημερομηνία.
                  
               
                     (6)
                  
                  
                     Το πρωτόκολλο θα πρέπει να εγκριθεί εξ ονόματος της Ένωσης και των κρατών μελών της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνεται, εξ ονόματος της Ένωσης και των κρατών μελών της (3), το πρωτόκολλο της ευρωμεσογειακής συμφωνίας περί συνδέσεως μεταξύ των Ευρωπαικών Κοινοτήτων και των κρατών μελών τους, αφενός, και της Δημοκρατίας της Τυνησίας, αφετέρου, ώστε να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση.
         
         
            Άρθρο 2
            Ο πρόεδρος του Συμβουλίου προβαίνει εξ ονόματος της Ένωσης και των κρατών μελών της στην κοινοποίηση που προβλέπεται στο άρθρο 7 παράγραφος 1 του πρωτοκόλλου.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 21 Ιουνίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  ΕΕ L 97 της 30.3.1998, σ. 2.
         
            (2)  Απόφαση (ΕΕ) 2020/1420 του Συμβουλίου, της 15ης Οκτωβρίου 2018, σχετικά με την υπογραφή, εξ ονόματος της Ευρωπαϊκής Ένωσης και των κρατών μελών της, και την προσωρινή εφαρμογή πρωτοκόλλου της ευρωμεσογειακής συμφωνίας περί συνδέσεως μεταξύ των Ευρωπαικών Κοινοτήτων και των κρατών μελών τους, αφενός, και της Δημοκρατίας της Τυνησίας, αφετέρου, ώστε να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση (ΕΕ L 330 της 9.10.2020, σ. 1).
         
            (3)  Το κείμενο του πρωτοκόλλου δημοσιεύτηκε στην ΕΕ L 330 της 9.10.2020 μαζί με την απόφαση για την υπογραφή του.